**Govor varuha, 11. 12. 2020, Društvo za Združene narode za Slovenijo in Sloga (spletno okolje - ZOOM)**

Spoštovane, spoštovani, lepo pozdravljeni,

včeraj, 10. decembra, smo obeležili mednarodni dan človekovih pravic. Na ta dan je Generalna skupščina Združenih narodov leta 1948 sprejela Splošno deklaracijo človekovih pravic, ki je vsem priznala dostojanstvo in neodtujljive pravice, do katerih je vsakdo upravičen kot človek - ne glede na barvo kože, vero, spol, jezik, politično ali drugo prepričanje, nacionalno ali socialno poreklo, lastnino, ali drug status.

Čeprav se letos zdi, da to ni čas za praznovanje, saj ga obeležujemo v času posebne negotovosti in zaskrbljenosti zaradi pandemije koronavirusne bolezni, pa nam vseeno ne sme zmanjkati optimizma in zavedanja, da je prav vsak od nas del skupnosti. COVID-19 je pretresel naš svet, nas postavil pred velike izzive in povzročil številne vrzeli v uresničevanju človekovih pravic, a vendar sem prepričan, da ga bomo premagali in zopet zaživeli, kot si vsi želimo.

Žal je dejstvo, da je v tem trenutku naš zdravstveni sistem preobremenjen. Povečalo se je nasilje v družini, narašča neenakost, številni pa se soočajo s stiskami zaradi bolezni, pomanjkanja socialnih stikov, izgube službe in izzivov, ki jih prinaša šola na daljavo ter usklajevanje družinskega življenja. Zdravstvena kriza je prinesla tudi družbeno-ekonomsko krizo. Tisti, ki so bili že prej ranljivi, so danes še bolj.

Pričujoči dogodek, katerega namen je nasloviti stanje človekovih pravic in prihodnje izzive s poudarkom na vključujočem izobraževanju ter globalnem učenju, četrtem cilju trajnostnega razvoja, je v tem času zelo aktualen.

Epidemija ovira učenje vsem otrokom, še posebej pa najbolj ranljivim in marginaliziranim.

To na primer pri Varuhu človekovih pravic ugotavljamo za številne romske učenke in učence v Sloveniji. Ob že tako slabih socialnoekonomskih razmerah - bivanju v naseljih brez dostopa do elektrike, življenju v revščini, pogosti nepismenosti staršev - so se ti otroci zdaj srečali še s šolanjem na daljavo, ki v veliki meri temelji na dostopu do informacijske tehnologije in predvideva, vsaj pri mlajših šolarjih, aktivno udeležbo staršev. Kljub prilagoditvam in posebnemu trudu, ki so ga šole vložile v podporo romskim učenkam in učencem, pa je jasno, da se romski otroci pri šolanju v tem času soočajo še z večjim pomanjkanjem, dodatnimi in posebnimi izzivi, ter da so v primerjalno izrazito slabšem položaju.

Na vlado smo naslovili tudi apel in svojo skrb glede izključenosti otrok s posebnimi potrebami. Za nekatere šolanje na daljavo zaradi narave njihovih ovir namreč ne more v zadostni meri in dovolj gotovo nadomestiti šolanja na lokaciji.

Razlike med otroki glede njihovega dostopa do izobraževanja in uspešnosti se s šolanjem na daljavo žal še povečujejo.

V tem času pa je še kako aktualno govoriti tudi o izobraževanju **o človekovih pravicah** ter **globalnem učenju.**

Da bi si po epidemiji v celoti opomogli in zgradili svet, kot si ga želimo – svet ki je bolj odporen, pravičen in trajnosten – bomo morali aktivno vlagati v odpravo vrzeli v uresničevanju človekovih pravic. Pri tem pa bomo na prvo mesto morali postaviti strpnost, sočutje in človečnost. Čeprav se v tej izkušnji včasih počutimo same, pa vendarle nismo ločeni in izolirani, temveč smo del večje človeške izkušnje, za katero si srčno želim, da nas ne bi tako delila, ampak bolj povezovala. Da bi drug drugega videli kot enakopravne partnerje in ne kot nasprotnike, da bi se bolj spoštovali in drug drugemu bolj prisluhnili, se slišali ter povezovali in sodelovali za skupne cilje.

Ozaveščanje o človekovih pravicah je prvi korak k preprečevanju kršitev in zlorab človekovih pravic. Izobraževanje o človekovih pravicah spodbuja vrednote spoštovanja, vključevanja, nediskriminacije, sodelovanja, odgovornosti in enakosti. Poudarja našo skupno človečnost nad našimi individualnimi razlikami ter gradi družbo, v kateri je vsak od nas opolnomočen, da soustvarja in spodbuja univerzalno kulturo človekovih pravic. Globalno učenje pa prispeva k zavedanju resničnosti globaliziranega sveta ter spodbuja k uresničitvi pravičnejšega sveta, v katerem bi bilo več enakosti in človekovih pravic za vse.

In to potrebujemo. Vse bolj. Ne samo, da si bomo bolj uspešno opomogli po epidemiji – skupaj v solidarnosti, ampak tudi zaradi porasta nestrpnosti in sovražnosti, ki smo ji priča v zadnjih letih.

Čeprav izobraževanje ne more prevzeti izključne odgovornosti za odpravo nestrpnosti, pa lahko mlade pouči o nevarnostih kulturne pristranskosti in stereotipov ter igra pomembno vlogo pri spodbujanju spoštovanja, kulture miru in enakopravnosti.

Menim, da mora na področju izobraževanja o človekovih pravicah Slovenija narediti več in to na vseh področjih, tako na področju izobraževanja javnih uslužbencev, novinarjev, otrok in mladih kot tudi pri ozaveščanju splošne javnosti.

Tudi institucija Varuha bo na tem področju naredila še dodatne korake.

Ob letošnjem svetovnem dnevu otroka smo tako pripravili plakata s sloganom 'Če vidiš krivice, uporabi pravice', ki smo ju poslali vsem osnovnim in srednjim šolam. Z njima osveščamo o človekovih pravicah, mlade vabimo k ukrepanju, če menijo, da so njim ali komu drugemu kršene, in jim sporočamo, da smo tukaj za njih. Pedagoškim delavcem pa predlagamo, da v teh tednih spodbudijo razmislek in razpravo o pomenu pravice do izobraževanja ter o dopustnosti in sorazmernosti omejitev človekovih pravic. V teh časih, ko uživanje marsikatere človekove pravice ni več samoumevno, se moramo o njih pogovarjati še več.

Spoštovane in spoštovani,

za konec, bi vam rad še čestital ob dnevu človekovih pravic. To je dan nas vseh. Človekove pravice so nam bile priborjene, ob tem dnevu pa se posebej opomnimo, da jih moramo budno braniti.

Želim vam uspešno razpravo in vse dobro vam in vaših bližnjim.